Ustavni sud Crne Gore, u sastavu:predsjednica Desanka Lopičić i sudije - Dragoljub Drašković, Milorad Gogić, Miodrag Iličković, Hamdija Šarkinović i Budimir Šćepanović, na osnovu odredaba člana 149. stav 1. tačka 7. Ustava Crne Gore i člana 48. tačka 10. Zakona o Ustavnom sudu Crne Gore (»Službeni list Crne Gore«, broj 11/15.), na sjednici od 26. oktobra 2016. godine, donio je

**O D L U K U**

**ODBIJA SE** žalba podnosioca izborne liste Albanske koalicije „SA JEDNIM CILJEM“ DP, GI, DS u CG i Perspektiva - Koalicioni Shqiptar „ME NJËQËLLIM“ DP-IQ-LD në MZ dhe Perspektiva, izjavljena protiv Rješenja Državne izborne komisije, broj 876/2, od 22. oktobra 2016. godine, kao neosnovana.

**O b r a z l o ž e nj e**

1. Fatmir Gjeka, iz Ulcinja, u ime Albanske koalicije „SA JEDNIM CILJEM“ DP, GI, DS u CG i Perspektiva - Koalicioni Shqiptar „ME NJËQËLLIM“ DP-IQ-LD në MZ dhe Perspektiva iz Ulcinja, podnio je blagovremenu i dozvoljenu žalbu protiv rješenja Državne izborne komisije, označenog u izreci, kojim je odbijen Prigovor na Rješenje Opštinske izborne komisije Ulcinj, broj 02-250/2-16 od 20. oktobra 2016. godine, kao neosnovan.

1.1. U žalbi je navedeno: da je podnosiocu žalbe zbog pogrešne primjene materijalnog prava povrijeđeno biračko pravo iz odredaba člana 45. Ustava, jer je u toku izbornog procesa, od strane biračkih odbora učinjeno više povreda biračkog prava na biračkim mjestima broj 7 O.Š. „Ulcinjske Krute“ i broj 23 „Vladimirske Krute“; da je na biračkom mjestu broj 7 O.Š. „Ulcinjske Krute“, suprotno odredbi člana 78. stav 2. Zakona o izboru odbornika i poslanika, kao prvi birač glasao član biračkog odbora; da u Zapisniku o radu biračkog odbora na biračkom mjestu broj 23 „Vladimirske Krute“: nije upisana konstatacija o primljenom materijalu; da u tački 14. Zapisnika nije konstatovano postojanje kontrolnog listića, da kontrolni list nije potpisan od strane biračkog odbora, da nije konstatovano vrijeme njegovog ubacivanja u glasačku kutiju i da Zapisnik nije potpisan od strane članova biračkog odbora, već da su štampanim slovima napisana njihova imena, što predstavlja povredu prava iz odredaba člana 90. Zakona o izboru odbornika i poslanika.

2. Državna izborna komisija, na zahtjev Ustavnog suda, dostavila je sljedeću dokumentaciju: Rješenje Opštinske izborne komisije br. 02-250/2-16, od 20. oktobra 2016. godine, Prigovor na Rješenje Opštinske izborne komisije broj 876, od 22. oktobra 2016. godine, kopije kontrolnog lista za provjeru glasačke kutije i zapisnika o radu biračkih odbora i osporeno rješenje.

2.1. Osporenim rješenjem Državne izborne komisije odbijen je Prigovor podnosioca izborne liste Albanska koalicija „Sa jednim ciljem“, broj 876, od 22. oktobar 2016. godine, kao neosnovan.

2.1.1. U obrazloženju osporenog rješenja navedeno je: da je Državna izborna komisija, iz dokumentacije koju je dostavila Opštinska izborna komisija Ulcinj, utvrdila da u izbornom materijalu sa biračkog mjesta broj 23 „Vladimirske Krute“, postoji kontrolni list, da je upisano ime prvog birača, da je potpisan od strane biračkog odbora i da na zapisniku o radu biračkog odbora postoje potpisi članova biračkog odbora; da činjenica da u tekstu zapisnika u rubrici broj 14. nije upisana riječ „ima“ za kontrolni list, je propust biračkog odbora koji, po ocjeni te komisije, nije razlog za ponavljanje izbora, jer se u izbornom materijalu i u glasačkoj kutiji nalazi uredno popunjen kontrolni list; da u vezi sa navodima za propust na biračkom mjestu broj 7 O.Š. „Ulcinjske Krute“ da je član biračkog odbora potpisao kontrolni list kao prvi birač, Državna izborna komisija konstatuje da je odredbama člana 79. Zakona propisano da birački odbor provjerava da li je glasačka kutija prazna u prisustvu birača koji prvi dođe na biračko mjesto, da se rezultat kontrole upisuje u kontrolni list koji potpisuju članovi biračkog odbora i birač koji je prvi došao na biračko mjesto, a zatim se kontrolni list ubacuje u glasačku kutiju i ona pečati, što se unosi u zapisnik o radu biračkog odbora; da je Državna izborna komisija konstatovala da je u izbornom materijalu, kao i glasačkoj kutiji za biračko mjesto broj 7. postojao kontrolni list uredno potpisan od članova biračkog odbora, da je biračka kutija prije ubacivanja kontrolnog lista bila prazna, da je nakon toga zapečaćena i da su navedene činjenice uvedene u zapisnik o radu biračkog odbora i da okolnost da je kao prvi birač glasao član biračkog odbora, u prisustvu ostalih članova biračkog odbora i opunomoćenih predstavnika, po ocjeni Komisije, nije razlog za poništavanje izbora, raspuštanje biračkog odbora i ponavljanje glasanja na tom biračkom mjestu.

3. Ustavni sud je, nakon razmatranja sadržine osporenog Rješenja i dostavljene relevantne dokumentacije, utvrdio da je žalba neosnovana.

4. Za odlučivanje u konkretnom predmetu pravno relevantne su odredbe sljedećih propisa:

Ustava Crne Gore:

„Član 45.

Pravo da bira i da bude biran ima državljanin Crne Gore koji je navršio 18 godina života i ima najmanje dvije godine prebivališta u Crnoj Gori.

Biračko pravo se ostvaruje na izborima.

Biračko pravo je opšte i jednako.

Izbori su slobodni i neposredni, a glasanje je tajno.

Član 149. stav 1. tačka 7.

Ustavni sud odlučuje o izbornim sporovima i sporovima u vezi sa referendumom koji nijesu u nadležnosti drugih sudova.”

Zakona o Ustavnom sudu Crne Gore (»Službeni list Crne Gore«, broj 11/15.):

„Član 48. tačka 10.

Ustavni sud odlukom:

10) odbija ustavnu žalbu, odnosno žalbu kao neosnovanu.

Član 97. st. 1. i 2.

Postupak odlučivanja o povredi prava u toku izbora poslanika i odbornika pokreće se podnošenjem žalbe na rješenje nadležne izborne komisije kojim je odbačen ili odbijen prigovor protiv odluke, radnje ili propusta biračkog odbora, odnosno opštinske izborne komisije.

Žalba iz stava 1.ovog člana, podnosi se u roku od 48 časova od časa dostavljanja rješenja.

Član 100.

Ustavni sud dostavlja primjerak žalbe nadležnoj izbornoj komisiji sa zahtjevom da u određenom roku, koji ne može biti duži od 24 časa od časa prijema zahtjeva, dostavi odgovor i potrebne izborne akte, odnosno dokumentaciju.

Član 101.

Ustavni sud odlučuje o žalbi iz člana 97. ovog zakona, u roku od 48 časova od časa prijema odgovora iz člana 100. ovog zakona.

Član 102.

Ako je nepravilnost koja je utvrđena u izbornom postupku imala bitan uticaj na izborni rezultat, Ustavni sud odlukom poništava cio izborni postupak ili djelove tog postupka, koji se moraju tačno navesti, odnosno pojedine radnje u postupku koje se moraju tačno označiti.”

Zakona o izboru odbornika i poslanika (»Službeni list Republike Crne Gore«, br. 4/98., 17/98., 14/00., 9/01., 41/02., 46/02., 48/06. i »Službeni list Crne Gore«, br. 46/11. i 14/14.):

„Član 37 st. 1., 2. i 3.

Birački odbor neposredno sprovodi glasanje na biračkom mjestu.

Birački odbor se stara o održavanju reda na biračkom mjestu za vrijeme glasanja.

Birački odbor određuje, iz reda svojih članova, četiri povjerenika za glasanje van biračkog mjesta.

Član 69.

Svaki birač glasa lično.

Birač u toku održavanja izbora može glasati samo jedanput. Glasa se na ovjerenom glasačkom listiću.

Niko ne smije doći na biračko mjesto naoružan ili sa opasnim oruđem.

Birač svojim ručnim potpisom na izvodu iz biračkog spiska potvrđuje prijem glasačkog listića.

Na biračkom mjestu i na 100 metara od biračkog mjesta zabranjeno je isticanje simbola političkih stranaka i drugog propagandnog materijala, kojima se može uticati na opredjeljenje birača.

Ako se u toku glasanja naruše pravila iz stava 1. do 4. ovog člana birački odbor se raspušta, a ako se naruše pravila iz stava 5. ovog člana birački odbor se može raspustiti. U slučaju raspuštanja biračkog odbora glasanje se na tom biračkom mjestu ponavlja.

Ako se u toku glasanja naruše pravila iz stava 1. do 6. ovog člana, birački odbor se može raspustiti. U slučaju raspuštanja biračkog odbora, glasanje se na tom biračkom mjestu ponavlja.

Član 79.

Glasačka kutija mora biti neprozirna.

Birački odbor provjerava glasačku kutiju u prisustvu birača koji prvi dođe na biračko mjesto. Rezultat kontrole upisuje se u kontrolni list koji potpisuju članovi biračkog odbora i birač koji je prvi došao na biračko mjesto.

U glasačku kutiju ubacuje se kontrolni list, a zatim se ona u prisustvu prvog birača pečati, što se unosi u zapisnik o radu biračkog odbora.

Po otvaranju glasačke kutije najprije se provjerava da li u njoj postoji kontrolni list. Ako u glasačkoj kutiji nema kontrolnog lista birački odbor se raspušta i imenuje novi, a glasanje na tom biračkom mjestu se ponavlja.

Obrazac kontrolnog lista propisuje Državna izborna komisija.

Član 90.

Kad birački odbor utvrdi rezultate glasanja, u zapisnik o radu biračkog odbora unosi se: broj primljenih glasačkih listića; broj neupotrijebljenih glasačkih listića; broj upotrijebljenih glasačkih listića; broj nevažećih glasačkih listića; broj važećih glasačkih listića; broj glasova datih za svaku izbornu listu; broj birača prema izvodu iz biračkog spiska; broj birača koji su glasali po spisku i broj birača koji su glasali putem pisma.

U zapisnik o radu biračkog odbora unose se i primjedbe i mišljenja članova biračkog odbora, kao i sve druge činjenice od značaja za glasanje.

Zapisnik o radu biračkog odbora potpisuju svi članovi biračkog odbora.

Svaki član biračkog odbora dobija kopiju zapisnika o radu biračkog odbora.

Član 107.

Svaki birač, kandidat i podnosilac izborne liste ima pravo da podnese prigovor nadležnoj izbornoj komisiji zbog povrede biračkog prava u toku izbora.

Prigovor iz stava 1. ovog člana podnosi se u roku od 72 časa od časa kada je donešena odluka, odnosno izvršena radnja.

Prigovor iz stava 1. ovog člana podnosi se neposredno nadležnoj izbornoj komisiji.

Član 108. stav 2.

Prigovor protiv odluke, radnje ili propusta opštinske izborne komisije podnosi se Državnoj izbornoj komisiji.

Član 109.

Nadležna izborna komisija donosi rješenje u roku od 24 časa od časa prijema prigovora i dostavlja ga podnosiocu prigovora.

Ako nadležna izborna komisija usvoji prigovor, poništiće tu odluku ili radnju.

Ako nadležna izborna komisija po prigovoru ne donese rješenje u rokovima predviđenim ovim zakonom, smatraće se da je prigovor usvojen.

Član 110.

Protiv rješenja opštinske izborne komisije kojim je odbačen ili odbijen prigovor može se izjaviti prigovor Državnoj izbornoj komisiji.

Protiv rješenja Državne izborne komisije kojim je odbačen ili odbijen prigovor može se izjaviti žalba Ustavnom sudu Crne Gore.”

Pravila o radu biračkih odbora („Službeni list Crne Gore“, broj 9/16.):

„Tačka 5. Zapisnik o radu biračkog odbora i izvještaj o rezultatima glasanja

5.1. Zapisnik o radu biračkog odbora vodi se na propisanom obrascu koji je dostavljen biračkom odboru.

5.2. Zapisnik o radu biračkog odbora sadrži i podatke o licima koja su pratila rad biračkog odbora i o vremenu njihovog zadržavanja na biračkom mjestu.

5.3. Podatke u zapisnik unosi predsjednik biračkog odbora.

5.4. Predsjednik biračkog odbora je dužan da primjedbu člana biračkog odbora unese u zapisnik u momentu davanja primjedbe.

5.5. Zapisnik o radu biračkog odbora potpisuju predsjednik i članovi biračkog odbora.

5.6. Ukoliko neko od članova biračkog odbora odbije da potpiše zapisnik, predsjednik biračkog odbora će ga upitati za razlog odbijanja. Razlog odbijanja da se potpiše zapisnik i razlog da zapisnik nije potpisan zbog toga što se član biračkog odbora ranije udaljio sa biračkog mjesta, unosi se u zapisnik u vidu konstatacije na samom njegovom kraju, što potpisuju prisutni članovi biračkog odbora.

5.7. Po jednu kopiju zapisnika predsjednik biračkog odbora predaje članovima biračkog odbora.

5.8. Sastavni dio zapisnika o radu biračkog odbora čine obrasci-aneksi zapisnika, koje propisuje Državna izborna komisija.”

5. Iz citiranih odredaba Ustava proizilazi da su Ustavom utvrđeni principi biračkog prava koji državljanima Crne Gore obezbjeđuju jednakost, opštost i neposrednost glasanja pri izboru organa vlasti. Osim ovih principa, Ustav ne određuje način ostvarivanja biračkog prava, već obavezuje zakonodavca da poštuje navedena načela prilkom uređivanja ove materije. Zakonom o izboru odbornika i poslanika, koji je *lex specialis* u oblasti ostvarivanja biračkog prava, pored ostalog, uređen je način ostvarivanja biračkog prava u postupku izbora odbornika u skupštinu opštine, gradske opštine, Glavnog grada i Prijestonice i poslanika u Skupštinu Crne Gore, organi za sprovođenje izbora, pravila izbornog procesnog prava i druga pitanja od značaja za sprovođenje izbora. Postupak sprovođenja izbora je strogo formalan postupak, u kojem su svi učesnici izbornog postupka dužni poštovati i neposredno primjenjivati način i rokove vršenja pojedinih izbornih radnji, propisane tim zakonom.

5.1. Zakonom je, takođe, propisan način ostvarivanja zaštite biračkog prava u postupku izbora odbornika i poslanika, koji zbog načela koncentracije pojedinih izbornih radnji, takođe podliježe strogim formalnim pravilima izbornog postupka. Izborni spor se, u tom smislu, odnosi na odlučivanje nadležnih organa o svim povredama pravila izbornog postupka, od trenutka raspisivanja izbora do postupka potvrđivanja mandata. Zaštitu biračkog prava, u svim fazama izbornog procesa (od perioda raspisivanja izbora do utvrđivanja konačnih rezultata), s aspekta institucionalnih garancija, saglasno odredbi člana 8. Zakona, obezbjeđuju izborne komisije, Ustavni sud Crne Gore i nadležni sudovi. Zаkonom propisаnа zаštitа izbornog-biračkog prava, po ocjeni Ustavnog suda, sаstoji se u prаvu podnošenjа prigovorа i žаlbi nаdležnim orgаnimа i sudu i obuhvаtа sve fаze postupkа izborа. Zakonom je propisano da se pod biračkim pravom podrazumijeva pravo građana da biraju i da budu birani, da kandiduju i da budu kandidovani, da odlučuju o predloženim kandidatima i izbornim listama, kao i da raspolažu i drugim pravima koja su predviđena ovim zakonom.

5.1.1. Odredbama člana 90. st. 2., 3. i 4. Zakona propisano je da se, pored rezultata glasanja, u zapisnik o radu biračkog odbora unose i primjedbe i mišljenja članova biračkog odbora, kao i sve druge činjenice od značaja za glasanje i da zapisnik o radu biračkog odbora potpisuju svi članovi biračkog odbora, koji dobijaju kopiju zapisnika. Pravilima o radu biračkih odbora propisano je: da se zapisnik o radu biračkog odbora vodi na propisanom obrascu koji je dostavljen biračkom odboru; da podatke u zapisnik unosi predsjednik biračkog odbora, koji je dužan da primjedbu člana biračkog odbora unese u zapisnik u momentu davanja primjedbe; da zapisnik o radu biračkog odbora potpisuju predsjednik i članovi biračkog odbora; da, ukoliko neko od članova biračkog odbora odbije da potpiše zapisnik, predsjednik biračkog odbora će ga upitati za razlog odbijanja; da se razlog odbijanja da se potpiše zapisnik i razlog da zapisnik nije potpisan zbog toga što se član biračkog odbora ranije udaljio sa biračkog mjesta, unosi u zapisnik u vidu konstatacije na samom njegovom kraju, što potpisuju prisutni članovi biračkog odbora (tačka 5. podtač. 5.1., 5.3., 5.4., 5.5. i 5.6.). Iz navedenih odredaba Zakona i Pravila, po ocjeni Ustavnog suda, proizilazi da se u zapisnik o radu biračkog odbora unose sve primjedbe i mišljenja članova biračkog odbora, kao i sve druge činjenice od značaja za glasanje, odnosno nepravilnosti u postupku glasanja na konkretnom biračkom mjestu.

5.2. Neposrednim uvidom u dokumentaciju koju je dostavila Državna izborna komisija Ustavni sud je utvrdio da u zapisniku o radu biračkih odbora sa biračkog mjesta broj 23 „Vladimirske Krute“ kao ni u zapisniku sa biračkog mjesta broj 7 O.Š. „Ulcinjske Krute“ nijesu konstatovane bilo kakve povrede, odnosno nepravilnosti u postupku glasanja, kao i da su zapisnici potpisani. Povreda odredbe člana 79. stav 4. Zakona, zbog koje bi se raspustio i imenovao novi birački odbor i glasanje na tom biračkom mjestu ponovilo, na što posebno ukazuje podnosilac žalbe, po ocjeni Ustavnog suda, podrazumijevala bi nepostojanje kontrolnog listića u glasačkoj kutiji, što u konkretnom predmetu nije slučaj. Naime, Državna izborna komisija je utvrdila da se u izbornom materijalu sa biračkog mjesta broj 23 „Vladimirske Krute“ nalazi uredno popunjen kontrolni list, na kojem je unijeto ime prvog birača, koji je potpisan od strane članova biračkog odbora, odnosno da su navedene činjenice unijete u zapisnik o radu biračkog odbora. Nepravilnosti i propusti biračkih odbora na koje je ukazao podnosilac žalbe: „*da je član biračkog odbora na biračkom mjestu broj 7 O.Š. „Ulcinjske Krute“, glasao kao prvi birač u prisustvu ostalih članova biračkog odbora i opunomoćenih predstavnika i da u zapisniku sa biračkog mjesta broj 23* „*Vladimirske Krute“* *pod tačkom 14. nije konstatovano postojanja kontrolnog lista u glasačkoj kutiji“,* po ocjeni Ustavnog suda, nijesu imale bitan uticaj na izborni rezultat na tim biračkim mjestima, zbog čega nijesu ispunjeni uslovi iz odredbe člana 102. Zakona o Ustavnom sudu, za poništavanje izbornog postupka na tim biračkim mjestima.

5.2.1. Polazeći od toga da predmet odlučivanja Ustavnog suda mogu biti samo one činjenice i dokazi o kojima je odlučivala Državna izborna komisija i da podnosilac žalbe nije dokazao da su navedene nepravilnosti bile od bitnog uticaja na izborni rezultat na biračkom mjestu broj 7 O.Š. „Ulcinjske Krute“ i na biračkom mjestu broj 23 „Vladimirske Krute“, Ustavni sud je ocijenio da je osporeno rješenje Državne izborne komisije pravno utemeljeno, a žalba neosnovana.

5.2.2. U odnosu na navod podnosioca žalbe da „*zapisnik sa biračkog mjesta broj 23* „*Vladimirske Krute“* *nije potpisan od strane članova biračkog odbora, već da su štampanim slovima napisana njihova imena“,* Ustavni sud ukazuje da, saglasno odredbama člana 149. Ustava Crne Gore, nije nadležan da u ustavno-sudskom postupku cijeni vjerodostojnost priloženih zapisnika sa biračkih mjesta, niti eventualne zloupotrebe potpisa članova biračkih odbora, već je to pitanje u nadležnosti sudova.

6. Na osnovu iznijetih razloga, odlučeno je kao u izreci.

U-VII br. 12/16 PREDSJEDNICA,

26. oktobar 2016. godine Desanka Lopičić,s.r.

P o d g o r i c a